CELEX: 62021CN0657
Language: mt
Date: 2021-10-29 00:00:00
Title: Kawża C-657/21: Rikors ippreżentat fid-29 ta’ Ottubru 2021 – Il-Parlament Ewropew vs Il-Kummissjoni Ewropea

10.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 11/18
            
         
      Rikors ippreżentat fid-29 ta’ Ottubru 2021 – Il-Parlament Ewropew vs Il-Kummissjoni Ewropea
      (Kawża C-657/21)
      (2022/C 11/25)
      Lingwa tal-kawża: l-Ingliż
      
         Partijiet
      
      
         Rikorrent: Il-Parlament Ewropew (rappreżentanti: R. Crowe, U. Rösslein, C. Burgos, aġenti)
      
         Konvenut: Il-Kummissjoni Ewropea
      
         Talbiet
      
      Ir-rikorrent jitlob li l-Qorti tal-Ġustizzja jogħġobha:
      
                  —
               
               
                  tistabbilixxi li, minħabba n-nuqqas tagħha milli tiżgura l-applikazzjoni sħiħa u immedjata tar-Regolament (UE, Euratom) 2020/2092 (1) tal-Parlament Ewropew u tal-Kunsill tas-16 ta’ Diċembru 2020 dwar reġim ġenerali ta’ kondizzjonalità għall-protezzjoni tal-baġit tal-Unjoni, mid-data tal-applikazzjoni tiegħu fl-1 ta’ Jannar 2021, il-Kumissjoni Ewropea kisret it-Trattati;
               
            
                  —
               
               
                  sussidjarjament, tannulla r-rifjut illegali tal-Kummissjoni li tiżgura l-applikazzjoni sħiħa u immedjata tar-Regolament 2020/2092, mid-data tal-applikazzjoni tiegħu;
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      L-ewwel motiv ibbażat fuq il-ksur tal-obbligu tal-Kummissjoni li jirriżulta mit-tieni sentenza tal-Artikolu 17(1) TUE li tiġi żgurata l-applikazzjoni tat-Trattati u tal-miżuri adottati mill-istituzzjonijiet skont dawn it-Trattati.
      Il-Kummissjoni naqset milli tapplika r-Regolament 2020/2092 b’mod sħiħ, peress li, b’mod illegali, hija teskludi lilha nnifisha milli tapplika d-dispożizzjonijiet ewlenin tal-Artikolu 6 tar-regolament sakemm tkun iffinalizzat il-linji gwida dwar l-applikazzjoni tar-regolament, li ser tagħmel biss wara li jingħataw is-sentenzi tal-Qorti tal-Ġustizzja fir-rigward tar-rikorsi għal annullament ippreżentati minn żewġ Stati Membri kontra r-regolament. Dan in-nuqqas ta’ applikazzjoni sħiħa tar-regolament qabel is-sentenzi tal-Qorti tal-Ġustizzja fir-rikorsi għal annullament jikkostitwixxi ksur tar-responsabbiltajiet tal-Kummissjoni li jirriżultaw mill-Artikolu 17(1) TUE, li jobbligaha tiżgura l-applikazzjoni tat-Trattati, u tal-miżuri adottati mill-istituzzjonijiet skont dawn it-Trattati.
      It-tieni motiv ibbażat fuq il-ksur tal-obbligu tal-Kummissjoni li jirriżulta mit-tielet subparagrafu tal-Artikolu 17(3) TUE li tkun kompletament indipendenti fit-twettiq tar-responsabbiltajiet tagħha.
      In-nuqqas tal-Kummissjoni li tiżgura l-applikazzjoni sħiħa u immedjata tar-regolament, mingħajr restrizzjonijiet li hija stess timponi, mid-data tal-applikazzjoni tiegħu, skont struzzjoni tal-Kunsill Ewropew, jirrappreżenta ksur tal-obbligu tagħha ta’ indipendenza li jirriżulta mit-tielet subparagrafu tal-Artikolu 17(3) TUE.
      It-tielet motiv ibbażat fuq il-ksur tal-Artikolu 13(2) TUE u tal-prinċipji ta’ bilanċ istituzzjonali u ta’ kooperazzjoni leali reċiproka.
      In-nuqqas tal-Kummissjoni li tiżgura l-applikazzjoni sħiħa u immedjata tar-regolament, mingħajr restrizzjonijiet li hija stess timponi, mid-data tal-applikazzjoni tiegħu, skont struzzjoni tal-Kunsill Ewropew, jammonta għal ksur tal-Artikolu 13(2) TUE, li skontu kull istituzzjoni għandha taġixxi fil-limiti tas-setgħat mogħtija lilha fit-Trattati, kif ukoll tal-prinċipji ta’ bilanċ istituzzjonali u kooperazzjoni leali reċiproka.
      
         (1)  ĠU 2020, L 433I, p. 1, rettifika fil-ĠU 2021, L 373, p. 94.